
Sikert vagy kudarcot hoz a Duna Stratégia?

A Duna Stratégia az Európai Unió keretein belül létrejött makroregionális koncepciók egyike. A dunai térség együttműködése, jövőbeli sikerességének vagy éppen sikertelenségének lehetősége és ennek vizsgálata irányított a kutatás során. Kutatási kérdéseim közül a legfontosabb az, hogy a közép-európai összefogási kísérletek meghiúsulása láttán reménykedhetünk-e a Duna Stratégia sikerében? Mely tényezők erősíthetik a gyümölcsöző kooperáció gondolatát, s melyek léphetnek fel akadályozóként? Hogyan járulhat hozzá e stratégia a térség felvirágoztatásához? Összességében lehet-e az EU-ban felmerülő kihívásokra a makrorégiók létrehozása a válasz? A témát a fellelhető szakirodalom, könyvek, folyóirati cikkek, jelentések alapján dolgoztam fel.
A Duna Stratégia kidolgozásának gondolata 2008-ra tehető, elfogadása azonban csak 2011 áprilisában történt meg. Hazánk elkötelezett a stratégia prioritásai iránt. Kiemelkedően fontos Magyarország számára a régió versenyképességének fokozása, a tudatos vízgazdálkodás, a fenntartható közlekedési rendszerek létrehozása, az energiabiztonság megteremtése, valamint a tudásalapú gazdaság felé tett lépések ösztönzése.
A stratégia együttműködési keretei egyelőre még kiforratlanok, illetve konkrét eredményeknek sem vagyunk birtokában, mivel a kezdeményezés kezdeti fázisában van. Ám a jelenlegi tényeket figyelembe véve megállapíthatjuk, hogy a lehetőségek mellett kihívásokat és veszélyeket egyaránt rejt magában a koncepció. A dunai régió gazdasági potenciáljának felszínre hozása és kiaknázása, s ezzel párhuzamosan a nyugat-balkáni országokkal való kooperálás előmozdítása előidézheti a bővülve mélyülés jelenségét. Továbbá a Duna folyó mint összekötő szimbólum tartalommal való megtöltése a dunai identitás kialakulásának adhat kezdőlökést. A heterogenitás nagy fegyvere lehet az együttműködésnek, ugyanakkor az ezzel párosuló fejlettségbeli különbségek okozhatják a kezdeményezés bukását. A résztvevő országok eltérő motivációi, a prioritások közti ellentmondások, a finanszírozási kérdésekben terén való érdekütköztetések gátat szabnak az együttműködés sikerének.
Összességében leszögezhetjük, hogy a makroregionális stratégia kidolgozása indokolt. Bár a gazdasági síkú kooperáció még várat magára, politikai támogatottsága erős. A makrorégió új teret nyithatnak a többszintűségnek, az alulról jövő kezdeményezéseknek, a területi tervezésnek. A siker kulcsa egyértelműen a tagállamok kezében van.



